Krieket SA verkies nuwe voorsitter | Netwerk24
Krieket SA verkies nuwe voorsitter
Deur Tinus van Staden 24 Junie 2021 18:25
Naidoo is die uitvoerende sekretaris van die raad vir die bevordering van die Suid-Afrikaanse Grondwet en 'n stigterslid van die Paternoster Group, 'n maatskappy wat spesialiseer in politieke-risiko-konsultering.
Lawson Naidoo, die nuwe voorsitter van KSA se raad. Foto: Facebook
Naidoo is op die beheerliggaam se jaarvergadering aangestel as een van die agt onafhanklike raadslede. Hy het sy mederaadslede vir hul vertroue in hom bedank.
"Ons is almal deeglik bewus van die uitdagings waardeur ons in die gesig gestaar word in ons strewe om KSA 'n sportorganisasie van wêreldgehalte op en weg van die veld te maak," sê hy in 'n verklaring.
Hy sê die raad is daartoe toegewyd om as een saam te werk in belang van die spel en mense van Suid-Afrika.
Die raad het besluit om in hul eerste 100 dae aan diens daarop te fokus om stabiliteit te laat terugkeer na die organisasie. Hulle wil ook 'n program van stapel stuur om insette van belanghebbendes te verkry en om almal te laat belyn met een gedeelde visie vir die toekoms.
Die raad het ook die tussentydse raad en lederaad bedank vir hul leierskap.
Adv. Steven Budlender is verkies tot die pos as die hoof- onafhanklike raadslid.
Naidoo is verlede week ook verkies as die voorsitter van die oudit-en-risiko-komitee. Dr. Simo Lushaba, Budlender en Mark Rayner is die ander lede van dié komitee. Hulle is almal onafhanklike raadslede.
Volgens KSA se nuwe grondwet is daar agt onafhanklike raadslede, vyf nie-onafhanklike raadslede (oftewel lede uit die geledere van die lederaad), sowel as die uitvoerende hoof en finansiële hoof wat in die raad dien.